CELEX: 32019D0623
Language: sk
Date: 2019-04-16 00:00:00
Title: Vykonávacie rozhodnutie Komisie (EÚ) 2019/623 zo 16. apríla 2019 o predĺžení platnosti opatrenia prijatého belgickým federálnym úradom pre verejné zdravie, bezpečnosť potravinového reťazca a životné prostredie, ktorým sa povoľuje sprístupnenie na trhu a použitie biocídneho výrobku Phostoxin v súlade s nariadením Európskeho parlamentu a Rady (EÚ) č. 528/2012 [oznámené pod číslom C(2019) 2828]

23.4.2019   
               
               
                  SK
               
               
                  Úradný vestník Európskej únie
               
               
                  L 108/31
               
            
         VYKONÁVACIE ROZHODNUTIE KOMISIE (EÚ) 2019/623
         zo 16. apríla 2019
         o predĺžení platnosti opatrenia prijatého belgickým federálnym úradom pre verejné zdravie, bezpečnosť potravinového reťazca a životné prostredie, ktorým sa povoľuje sprístupnenie na trhu a použitie biocídneho výrobku Phostoxin v súlade s nariadením Európskeho parlamentu a Rady (EÚ) č. 528/2012
         
            
               [oznámené pod číslom C(2019) 2828]
            
         
         (Iba francúzske a holandské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Dňa 30. mája 2018 belgický federálny úrad pre verejné zdravie, bezpečnosť potravinového reťazca a životné prostredie (ďalej len „príslušný belgický orgán“) prijal rozhodnutie v súlade s článkom 55 ods. 1 prvým pododsekom nariadenia (EÚ) č. 528/2012, ktorým sa do 7. decembra 2018 povoľuje sprístupnenie na trhu a použitie biocídneho výrobku Phostoxin ako biocídneho výrobku typu 20 na ochranu proti králikom v lokalite letiska Zaventem (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán bezodkladne informoval Komisiu a príslušné orgány ostatných členských štátov o uvedenom opatrení a o dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný belgický orgán, bolo opatrenie potrebné na ochranu verejného zdravia, keďže králiky vyskytujúce sa v lokalite letiska by mohli ohroziť dopravu cestujúcich a všeobecnejšie leteckú dopravu. Králičie nory môžu poškodiť podložie vzletových a pristávacích dráh. Okrem toho králiky priťahujú dravé vtáky, ktoré sa môžu zachytiť do motora lietadla alebo sa s lietadlom dostať do kolízie, a spôsobiť tak poškodenie motora alebo iných častí lietadla.
                  
               
                     (3)
                  
                  
                     Phostoxin obsahuje fosfid hlinitý uvoľňujúci fosfín ako účinnú látku, ktorá je schválená na používanie v biocídnych výrobkoch typu 14 (rodenticídy), 18 (insekticídy) a 20 (ochrana proti iným stavovcom) vymedzených v prílohe V k nariadeniu (EÚ) č. 528/2012. Phostoxin je v Belgicku autorizovaný ako biocídny výrobok typu 18, zatiaľ čo použitie proti králikom patrí pod použitie výrobku typu 20.
                  
               
                     (4)
                  
                  
                     Komisia dostala 12. októbra 2018 od belgického príslušného orgánu odôvodnenú žiadosť o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť vychádzala z obáv, že králiky by mohli naďalej ohrozovať bezpečnosť leteckej dopravy, a z argumentu, že Phostoxin má pre boj proti králikom v lokalite letiska zásadný význam. Podľa informácií, ktoré poskytol príslušný belgický orgán, nie sú v Belgicku autorizované žiadne biocídne výrobky typu 20 (ochrana proti iným stavovcom) a alternatívne metódy ochrany proti králikom v lokalite letiska, ako napríklad streľba, nie sú z dôvodu špecifickosti danej lokality vhodné. Príslušný belgický orgán začal konanie s cieľom nájsť trvalé riešenie pre budúce používanie výrobku Phostoxin prostredníctvom vzájomného uznávania autorizácie, ktorá bola v súčasnosti udelená v inom členskom štáte v súlade s článkom 33 nariadenia (EÚ) č. 528/2012.
                  
               
                     (5)
                  
                  
                     Keďže nedostatočná vhodná ochrana proti králikom v lokalite letiska môže ohroziť bezpečnosť leteckej dopravy a toto nebezpečenstvo nemožno v lokalite letiska Zaventem primerane znížiť použitím iného biocídneho výrobku alebo iným spôsobom, je vhodné povoliť príslušnému belgickému orgánu, aby predĺžil platnosť opatrenia na obdobie nepresahujúce 550 dní odo dňa nasledujúceho po uplynutí počiatočného obdobia 180 dní povoleného v rozhodnutí príslušného belgického orgánu z 30. mája 2018 a za určitých podmienok.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Belgicko môže predĺžiť platnosť opatrenia, ktorým sa povoľuje sprístupnenie na trhu a použitie biocídneho výrobku Phostoxin ako biocídneho výrobku typu 20 na ochranu proti králikom v lokalite letiska Zaventem, do 9. júna 2020, ak zabezpečí, že tento výrobok budú používať iba certifikované subjekty a že na jeho použitie bude dohliadať príslušný orgán.
         
         
            Článok 2
            Toto rozhodnutie je určené Belgickému kráľovstvu.
            Uplatňuje sa od 8. decembra 2018.
         
         
            V Bruseli 16. apríla 2019
            
               
                  Za Komisiu
               
               Jyrki KATAINEN
               
                  podpredseda
               
            
         
         
            (1)  Ú. v. EÚ L 167, 27.6.2012, s. 1.